(Ortografía tradicional) Te cꞌu riꞌ xquicꞌam bi ri Jesús cho rachoch ri tat Caifás,
xebeꞌ cho ri nimalaj ja re ri nim kꞌatal tzij.
Xak jubikꞌ chic craj man cäsakiric,
ri winak aj Israel cꞌut man xeboc tä pa ri nimalaj ja rech man cäcaꞌn tä ri äwas u banic.
We je riꞌ man cuyaꞌ tä riꞌ cäquitij ri wiꞌm rech ri Pascua.
Rumal riꞌ ri tat Pilato xel lok che qui tzijobexic,
xubij chque:
¿Jas u mac we achi riꞌ ri quibij ix?
—xcha chque.
Ri e areꞌ xechꞌawic,
xquibij:
We ta mat are jun banal etzelal mat xkajach waꞌ pa kꞌab la,
—xecha che.
Xubij cꞌu ri tat Pilato chque:
Chicꞌama bi ix,
chikꞌata tzij puwiꞌ.
Chibanaꞌ jas ri cubij ri i pixab ix,
—xcha chque.
Ri winak aj Israel xechꞌawic,
xquibij:
Ri uj,
ri uj aj Israel,
man yaꞌtal tä chke chi cäkacämisaj jun winak,
—xecha che.
Je riꞌ xbantajic jas ru bim can ri Jesús chrij ri cäban na che chucämisaxic.
Ri tat Pilato xoc chi bi jumul pa ri nimalaj ja,
xusiqꞌuij ri Jesús,
te cꞌu riꞌ xutaꞌ che:
¿A at riꞌ ri cattakan pa qui wiꞌ ri winak aj Israel?
—xcha che.
Ri Jesús xubij che:
¿A xak lal cäbin la waꞌ o niqꞌuiaj chic xebin che la chwij in?
—xcha che.
Ri tat Pilato xchꞌawic,
xubij:
¿A in pu lo jun aj Israel?
Ri awinakil at,
xukujeꞌ ri qui nimakil ri sacerdotes e are tak waꞌ ri xatjachow pa nu kꞌab.
¿Jas cꞌu ri a banom?
—xcha che.
Te riꞌ xchꞌaw ri Jesús,
xubij che:
Ri nu takanic man rech tä we uwächulew riꞌ.
We ta rech ruwächulew,
ri nu tijoxelab xechꞌojin ta riꞌ rech mat xinjach pa qui kꞌab ri winak aj Israel.
Ri nu takanic cꞌut man ajwaral taj,
—xcha che.
Xubij cꞌu ri tat Pilato che:
Je riꞌ chi ri at,
¿a at nim takanel?
—xcha che.
Ri Jesús xchꞌawic,
xubij:
In nim takanel,
jas ri cäbij la,
—xcha che.
Ri in xil nu wäch waral cho ruwächulew chubixic jas riꞌ ri kas tzij.
Conojel cꞌu ri queniman che ri kas tzij cäquitatabej ri quinbij,
—xcha che.
Ri tat Pilato xubij che:
¿Jas cꞌu riꞌ ri kas tzij?
—xcha che.
Xuwi xtaꞌtaj waꞌ che ri Jesús rumal ri tat Pilato,
ri areꞌ xel chi lok jumul che qui tzijobexic ri winak aj Israel,
xubij chque:
Ri in,
man cꞌo tä jun mac quinrik chrij we achi riꞌ,
—cächa chque.
Ri ix cꞌut ix nakꞌatalic chi quinban tokꞌob chiwe,
quintzokopij bi jun ajpacheꞌ pa ri nimakꞌij re ri Pascua.
¿A quiwaj chi quintzokopij bi ri tataꞌ riꞌ ri cꞌo u takanic pi wiꞌ ix,
ix winak aj Israel?
—xcha chque.
Te riꞌ conojel co xechꞌawic,
xquibij:
¡Mätzokopij la bi ri areꞌ!
¡Are tzokopij la bi ri Barrabás!
—xechaꞌ.
Areꞌ cꞌu jun elakꞌom waꞌ ri Barrabás.